**​**

**Chokoladefabrikken A/S**

**Odense, den 11. januar 2024**

**Operatør til fremstilling af fyldte chokolader**

Jeg har med stor interesse læst jeres stillingsopslag og ser mig selv som jeres nye engagerede og kvalitetsbevidste operatør med masser af tålmodighed. Jeg sætter en stor ære i at udføre mine opgaver grundigt og præcist, ned til mindste detalje med fokus på at nå mine mål.

**Min motivation for at søge jobbet**

Jeg elsker at arbejde indenfor fødevareområdet og har gjort det i mange år. Som udlært kok motiverer det mig meget at arbejde med fødevarer på en ny og spændende måde, og jeg vil da heller ikke lægge skjul på, at chokolade er en af mine mest foretrukne ingredienser.

**Værdi for Chokoladefabrikken A/S**

Min erfaring og min viden fra mit mangeårige job som udlært kok og køkkenchef, vil være værdiskabende, da jeg pr. automatik er kvalitetsbevidst og produktambitiøs. Jeg er også en innovativ sjæl, der altid ser nye muligheder og har altid arbejdet målrettet mod optimering og mindre spild.

Til stillingen som operatør til fremstilling af fyldte chokolader vil jeg særligt fremhæve følgende:

* Et stort fokus på kvaliteten
* God til hurtigt at omstille og se nye muligheder
* Imødekommende og smilende
* Jeg arbejder struktureret og systematisk, bevæger mig fra detaljen til overblikket
* Målrettet og resultatorienteret
* Jeg evner at koble disse egenskaber til et perfekt produkt

**Lad os mødes til en personlig samtale**

Ved at ansætte mig, vil I få en medarbejder, der er engageret i arbejdsopgaver, kunder og kolleger, og som hver dag møder på arbejde med motivation og godt humør. Det vil jeg glæde mig til at uddybe ved en personlig samtale.

Med venlig hilsen

Kim Guldbarsen